Une gnove ocasion par fâ il pont de situazion su lenghis, dirits e tutele, tra Friûl e Europe. E je chê che e ven ufierte de taule taronde dal titul Friûl@Europe che si tignarà a Udin ai 27 di Març tal dopomisdì.
L’incuintri, che si insuaze tal modul Jean Monnet MuMuCEI (Multilingualism, Multicultural Citizenship and European Integration) de Universitât dal Friûl, al met dongje studiôs, rapresentants istituzionâi e esponents de societât civîl che a fasin part des comunitâts di lenghe furlane, slovene e todescje de regjon Friûl-VJ.
La taule taronde di Udin e rive intun moment une vore particolâr, a doi dîs dal inovâl (che al cole vuê) de firme dai Tratâts di Rome dal 1957 e soredut intant che il Senât al è daûr a tornâ a discori de ratifiche taliane de Cjarte europeane del lenghis regjonâls.
Cun di plui la cunvigne e conferme cemût che cirî la Europe al vûl dî cirî e cjatâ il Friûl, che al è une part di chê Europe che e je e che e vûl jessi «unide inte diversitât».
Dentri dal program de taule taronde si fasarà ancje la presentazion dal libri Lingue, diritti, cittadinanza / Languages, rights, citizenship: Friuli-Venezia Giulia, Italia, Europa, Mediterraneo.
fur_Latn fur_Latn fur_Latn fur_Latn fur_Latn